સુરતમાં એક દિવસના વિરામ બાદ ફરી મેઘરાજા મહેરબાન થયા છે. ગઈકાલે રાતભર સુરતના વિવિધ વિસ્તારમાં વરસાદ વરસ્યો હતો અને તેનાથી નીચાણવાળા વિસ્તારમાં પાણી ભરાયા હતા. શહેરના લીંબાયત, અડાજણ, અમરોલી, વરાછા, ઉધના, નવાગામ ડીંડોલી જેવા વિસ્તારોમાં પાણી ભરાયા હતા. જેથી લોકોએ પરેશાની વેઠવી પડી હતી. સુરતમાં રાતે વરસેલા વરસાદ અડાજણ વિસ્તારના લોકો માટે પરેશાની લઈને આવ્યો હતો કારણ કે, ભારે વરસાદના કારણે અડાજણ વિસ્તારમાં એક વૃક્ષ ધરમૂળથી ઉખડી ગયુ હતુ અને તેથી તેની પાસે રહેલો વીજપોલ પણ તૂટી પડ્યો હતો. વીજપોલ તૂટવાના કારણે સમગ્ર વિસ્તારમાં વીજળી ગુલ થઈ હતી. તો રસ્તા પર વૃક્ષ ધરાશાયી થતા વાહન ચાલકોએ હાલાકી વેઠવાનો વારો આવ્યો હતો.